Z A P I S N I K

sa 3. sjednice Gradskog vijeća Grada Delnica

održane 09. srpnja 2025. godine u Velikoj vijećnici s početkom u 11,00 sati

Prisutni: Ivan Piškor, Ivica Knežević, Dona Kontić, Johan Klarić, Jelena Pavić Mamula, Anton Raukar, Hrvoje Ljubobratović, Davor Hilak, Josip Prelac, Igor Mance i Boris Lozer.

Izostanak su ispričali vijećnici Franjo Jakovac i Ivana Pečnik Kastner.

Svoj nedolazak na sjednicu ispričali su ravnateljica Gradske knjižnice Janet Majnarich, Indira Rački Joskić te ravnatelj Centra za poljoprivredu i ruralni razvoj Primorsko-goranske županije, Dalibor Šoštarić.

Osim članova Gradskog vijeća sjednici prisustvuju: gradonačelnik Igor Pleše, pročelnik Upravnog odjela za lokalnu samoupravu, društvene djelatnosti i opće poslove Tomislav Mrle, pročelnik Upravnog odjela za financije i projekte Đulio Jusufi, službenica Nikolina Ćuić Muhvić, novinari Novog lista i Radija Gorski kotar i v.d. tajnika Sportske zajednice, Ivica Urbanc.

Predsjednik otvara sjednicu i konstatira da je prisutno 11 vijećnika te postoji kvorum za pravovaljano odlučivanje.

Sljedeće predstoji zapisnik 1. konstituirajuće sjednice te predsjednik moli da se iznesu primjedbe ukoliko ih ima.

Predsjednik konstatira da je jednoglasno s 11 glasova usvojen zapisnik 1. sjednice Gradskog vijeća.

Sljedeće predstoji zapisnik 2. sjednice te predsjednik moli da se iznesu primjedbe ukoliko ih ima.

Predsjednik konstatira da je jednoglasno s 11 glasova usvojen zapisnik 2. sjednice.

Pod točkama 2. i 3. dnevnog reda, vezanim uz razmatranje izvješća, nisu bili prisutni predlagatelji, odnosno osobe zadužene za njihovu obranu. U raspravu se uključio vijećnik Ivica Knežević, istaknuvši da predloženi dnevni red zapravo podrazumijeva raspravu o prihvaćanju proračuna te da se prihvaćanjem izvješća o izvršenju proračuna automatski prihvaćaju i programske aktivnosti.

Pozivajući se na **članak 62., stavak 7. Poslovnika**, vijećnik Knežević predložio je da se točka 7. premjesti na mjesto točke 12., a svi programski dokumenti pomaknu za jedno mjesto više.

Ovaj je prijedlog jednoglasno prihvaćen.

Nakon toga, u raspravu se uključio vijećnik Boris Lozer, koji je predložio da se izvješća pod točkama 2. i 3. prolongiraju te da se rasprava o njima odgodi za sljedeću sjednicu, budući da ne mogu biti predmet razmatranja bez prisutnosti predlagatelja.

Ovaj je prijedlog jednoglasno prihvaćen.

Gradsko vijeće jednoglasno sa 11 glasova prihvaća prijedlog izmjene dnevnog reda te predsjednik predlaže sljedeći dnevni red:

DNEVNI RED

1. Izvješće o radu Sportske zajednice Grada Delnica za 2024. godinu
2. **Vijećnička pitanja**
3. Odluka o radnim tijelima Gradskog vijeća Grada Delnica
4. Odluka o izmjenama i dopunama Odluke o prodaji robe izvan prodavaonica na području Grada Delnica
5. Izvješće o izvršenju Programa održavanja komunalne infrastrukture za 2024. godinu
6. Izvješće o izvršenju Programa građenja komunalne infrastrukture za 2024. godinu
7. Izvješće o utrošku šumskog doprinosa u 2024. godini
8. Izvješće o utrošku komunalne naknade u 2024. godini
9. Izvješće o utrošku naknade za zadržavanje nezakonito izgrađenih zgrada u prostoru u 2024. godini
10. Godišnji izvještaj o izvršenju Proračuna Grada Delnica za 2024. godinu
11. Odluka o raspisivanju javnog poziva za isticanje kandidature za članove Savjeta mladih Grada Delnica

Predsjednik konstatira da je jednoglasno sa 11 glasova usvojen dnevni red.

Materijali za navedene točke dnevnog reda dostavljeni su vijećnicima elektronskim putem.

**Točka 1.**

Uvodno izlaganje imao je v.d. tajnika Sportske zajednice Grada Delnica, Ivica Urbanc.

U raspravi su sudjelovali vijećnici Hrvoje Ljubobratović, Ivica Knežević, Davor Hilak, gradonačelnik Igor Pleše i v.d. tajnika Sportske zajednice Grada Delnica, Ivica Urbanc.

Gradsko vijeće prima na znanje Izvješće o radu Sportske zajednice Grada Delnica za 2024. godinu.

**Točka 2.**

Pod točkom 2. vijećnici su postavili ukupno 11 pitanja.

**Pitanje 1.**

**Johan Klarić:** Zanima me je li Grad uputio upit izvođaču radova na gradskoj tržnici, u kojoj je fazi rješavanje problema i kada se očekuje njihovo otklanjanje?

**Igor Pleše:** Problem s drvenom oblogom već smo prijavili i nedostaci će biti sanirani idući tjedan. Imamo i probleme s wc-om i krovištem koje prokišnjava. I to bi također trebalo biti riješeno u istom roku.

**Johan Klarić:** Smatram da bi stručne službe Grada trebale osobno nadgledati tijek radova kako bi se osigurala kvaliteta izvedbe.

**Pitanje 2.**

**Ivan Piškor:** Zabrinut sam zbog sigurnosne situacije u Kupskoj dolini, posebno nakon provale u prostorije DVD-a Brod na Kupi i u obližnju kuću. Zašto još nije održan sastanak s policijom i zašto nema izvješća o sigurnosti građana i njihove imovine?

**Igor Pleše:** Načelnik Policijske postaje Branko Glad pojačao je policijske patrole na tom području, no zbog više opravdanja nije dolazio na sjednice. Nadam se da će se pojaviti na jesenskoj sjednici i odgovoriti na pitanja. U Delnicama je situacija nešto bolja, najčešće se radi o narušavanju javnog reda i mira.

**Ivan Piškor:** Smatram da je nužno zajedničko djelovanje Grada i nadležnih institucija. Posebno ističem slučaj gospodina Davorina Klobučara koji prima prijetnje od pojedinaca iz romske zajednice. To je ozbiljan problem za sigurnost građana i turista, posebno na kupalištu Pritiske.

**Ivica Knežević:** Pitanje je koliko su informacije točne, jer je gospodin Klobučar u emisiji "Večera za 5" izjavio da je suživot Roma i lokalnog stanovništva odličan.

**Ivan Piškor:** Na nadležnim institucijama je da utvrde stvarno stanje. Od nadležnih institucija zatražiti će se izvješće o kaznenim prijavama za uznemiravanje građana i provale imovine.

**Igor Pleše:** Mnoge provale građani ni ne prijavljuju jer ih je strah. Smatram da nikoga ne treba etiketirati. Prevencija je prvenstveno odgovornost policije, a ne Grada.

**Pitanje 3.**

**Anton Raukar:** Je li išta iz programa Mjesnog odbora Crni Lug uvršteno u gradski proračun? Ako nije, molim obrazloženje.

**Igor Pleše:** Nisam sudjelovao u izradi ovogodišnjeg proračuna. Nedavno smo potpisali ugovor o nabavci quad vozila za potrebe NP Risnjak. Osobno smatram da bi takve ustanove trebale imati vlastito financiranje, ali dogovor o sufinanciranju postignut je prije mog mandata. Planirana je kompletna sanacija prometnice prema Nacionalnom parku u dužini od cca 2,5 km za 2026. godinu. Grad će sudjelovati s izgradnjom nogostupa i postavljanjem javne rasvjete. Ostatak programa MO-a je realiziran u vrlo malom opsegu ili nije realiziran. Poslat ćemo pisani odgovor.

**Pitanje 4**.

**Dona Kontić:** U Parku kralja Tomislava nedostaje javni wc. Može li se ondje postaviti takav objekt?

**Igor Pleše:** Javni wc postoji u zgradi kuglane. Na prostoru kod dječjeg igrališta postoji mogućnost montažnog wc-a jer imamo vodu, ali još nije riješena odvodnja. Ako ide u realizaciju, objekt bi trebao biti estetski usklađen s okruženjem. Prijedlog ćemo dodatno razmotriti.

**Dona Kontić:** Zahvaljujem. Takav sadržaj je izuzetno važan, pogotovo zbog brojnih obitelji i djece u parku.

**Pitanje 5.**

**Hrvoje Ljubobratović:** Molim izvješće o natječaju za izbor direktora Komunalca. Koliko je bilo prijava, tko je izabran i tko donosi odluku?

**Igor Pleše:** Skupština Komunalca d.o.o. za vodoopskrbu i druge komunalne djelatnosti održana je prije 15 dana. Grad Delnice ima 33% udjela, a ostalo dijele općine Gorskog kotara. Na natječaj su pristigle četiri prijave. Kao najozbiljniji kandidati istaknuli su se Katarina Mihelčić i Vladimir Šoštarić. Izabran je Šoštarić, ali ne kao direktor, već kao jedan od dva člana uprave. Ugovor mu traje od 1. kolovoza do kraja godine, a ako se ne pokaže uspješnim, suradnja će biti prekinuta.

**Ivica Knežević:** Molio bih da zatražite i da nam se dostavi izmjena društvenog ugovora Komunalca d.o.o. i zapisnik sa sjednice na kojoj je izmjena usvojena.

**Igor Pleše:** Ni ja još nisam informiran o toj izmjeni i zatražio sam dokumentaciju, ali je još nisam primio.

**Ivica Knežević:** Obzirom da je ovo vrlo važno što je rekao gradonačelnik ja molim i zapisnik sa održane skupštine kada je izmijenjen društveni ugovor.

**Pitanje 6.**

**Igor Mance**: Hoće li se ove godine kositi Delničko polje?

**Igor Pleše:** Prema informacijama koje imam košnja bi trebala početi 15. srpnja 2025. godine. Nakon toga planiramo i košnju na području Polana. Dobit ćete pisani odgovor.

**Pitanje 7.**

**Ivica Knežević:** Iako je zakonom i pravilnicima propisano je da groblje mora biti ograđeno i zatvoreno, već dva mjeseca glavna vrata delničkog groblja ostaju otvorena 24 sata, što omogućuje vožnju automobilima unutar groblja. Takvo stanje narušava pijetet i dostojanstvo mjesta te ne odražava poštovanje prema onima koji ondje počivaju. Na svečanoj sjednici Gradskog vijeća odali smo počast našim sugrađanima koji su preminuli od prošle do ove sjednice. Najveći pijetet pokazujemo time da groblje održavamo dostojanstvenim i primjerenim mjestom mira. Čak i bivši operativac na groblju može potvrditi, a to mogu i ja iz svojih osam godina mandata, da je delničko groblje u prošlosti bilo redovno pokošeno. Ove godine, nažalost, situacija je bila sramotna, za Dan grada trava je bila visoka preko pola metra. Takvo stanje nije dostojno naših pokojnih.

**Igor Pleše:** Stanje javnih površina bilo je jako loše kad sam preuzeo dužnost. Imamo i problem krađe vode s groblja, a direktorica KTD-a tvrdi da groblje nije moguće zaključavati. Nisam zadovoljan radom KTD-a Risnjak. Bit ću korektan, ali ako rezultati izostanu, razmotrit ćemo promjenu uprave.

**Ivica Knežević:** Žao mi je što je situacija takva. Moj komentar je bio iz poštovanja i empatije prema groblju i našim najbližima, a ne zbog osporavanja profesionalnosti zaposlenika. Groblje se može zaključavati kao svaki objekt jer ima radno vrijeme i zaposlenici imaju pravo i obvezu zaključati ga po završetku tog vremena, a očekujemo da sve aktivnosti budu izvedene stručno i u skladu s pravilima. Zakon o trgovačkim društvima je rekao da skupština može smijeniti upravu i bez obrazloženja.

**Pitanje 8.**

**Boris Lozer:** Imamo velikih problema s poštom. Dogodi se da ne dobijemo poštu i po mjesec dana. Poštu često moramo sami preuzimati na pošti. Poštari čak pitaju građane žele li preuzeti poštu za susjede.

**Igor Pleše:** Grad će poslati dopis Hrvatskoj pošti. Prema informacijama koje imam, prosječna plaća poštara je oko 1.700 eura neto, što je korektno, no i dalje fali djelatnika. Odgovor Hrvatske pošte ćemo Vam proslijediti čim ga dobijemo.

**Pitanje 9.**

**Ivan Piškor:** Molim Vas informacije o statusu POS stanova, zgrade kod pošte i one nasuprot stare ambulante.

**Igor Pleše:** Veći dio radova na zgradi kod pošte bit će gotov do zime. U zgradi će biti dvije podzemne garaže, poslovni prostori i 51 stan. Radovi na zgradi preko puta stare ambulante trebali bi početi krajem ovog mjeseca. Planirano je oko 10 stanova. Što se tiče POS zgrade, prethodna vlast raspisala je natječaj, no stigla je samo jedna ponuda i nije prihvaćena. U kolovozu ćemo imati sastanak na kojem ćemo tražiti prihvatljiv model realizacije projekta.

**Pitanje 10.**

**Dona Kontić**: Zanima me aplikacija za prijavu divljih odlagališta otpada. Tko će je razvijati i koji je status Gorskog kotara u odnosu na državu i županiju?

**Igor Pleše:** Projekt “Pametan grad-Grad Delnice” prijavila je prethodna gradska vlast i ostvario je maksimalan broj bodova ukupne vrijednosti od 267 tisuća eura. Od toga smo iz Fonda za zaštitu okoliša dobili 100 tisuća eura te bili 30. od 210 prijavljenih gradova i općina. Aplikacija neće služiti za naplatu parkiranja, već za prikaz slobodnih parkirnih mjesta i prijavu komunalnih nepravilnosti. Poslat ćemo Vam detaljno tekstualno obrazloženje projekta. Što se tiče Gorskog kotara, održan je okrugli stol u Saboru na inicijativu Marina Miletića, ali bez konkretnih zaključaka.

**Dona Kontić:** Imam sumnju u korisnost aplikacije jer se pokazala manjkavom kad se koristila za upise u vrtić. Također, prihodi od nepropisnog parkiranja su u padu.

**Igor Pleše**: U gradu vlada komunalni nered, posebno na glavnom trgu gdje se vozila parkiraju nedopušteno. Kazne će se pisati i domaćima i strancima, jer to je prihod grada i slika našeg mjesta i nemam zadrške u pisanju kazni. Što se tiče aplikacije, roditelji su uglavnom zadovoljni aplikacijom za vrtić. Sustav za upis u vrtić je potreban. Neću intervenirati kod ravnateljice ako netko sam nije na vrijeme obavio upis ili predao dokumentaciju.

**Boris Lozer**: Prve godine smo se učili i bilo je poteškoća. Međutim, već druge godine preko 95% stvari je bilo u redu i nije bilo problema. Naravno, uvijek ima onih kojima informatika nije bliska, ali stav ravnateljice i svih u Dječjem vrtiću bio je da mogu doći po pomoć i uvijek su je dobili. Zato tvrdnja da nije funkcioniralo ne stoji, a iduće godine bit će još bolje.

**Pitanje 11.**

**Ivica Knežević:** Do sada su na tržnici reklamirani limeni opšav, propuštanje vode i drvena oplata. Dodajem i novu reklamaciju vezanu uz upojnu rešetku na horizontalnoj prodajnoj plohi prema Trgu 138. Kada pada kiša, voda se slijeva prema sredini plohe, dok rešetka ostaje prazna jer nije izvedena adekvatno ni profesionalno.

**Igor Pleše:** Prijavljeno je više problema, neispravna fekalna i oborinska odvodnja, vlaženje zidova sanitarnog čvora, puknuće cijevi, prokišnjavanje krova, loš spoj vertikale na istočnoj strani, dotrajala i neofarbana drvena fasada te problemi s dovodom vode. Zatražit ćemo dodatno očitovanje komunalnog odjela te Vam ga proslijedit.

**Johan Klarić**: Što se tiče tvrdnje da određeni izvođač više ne može dobiti posao, treba naglasiti da u ovom slučaju naručitelj nema nadležnost, već se primjenjuje Zakon o javnoj nabavi i Zakon o obveznim odnosima. Ako izvođač nije počinio teži prekršaj ili kazneno djelo, naručitelj ga ne može samovoljno staviti na tzv. „penalizaciju“. Takvo postupanje bilo bi protivno zakonu.

**Ivica Knežević**: Pogrešan je stav da zakon štiti izvođača koji je do sada loše izvršavao poslove. Ako postoje dokazi i reference o njegovoj nekvaliteti i brojnim reklamacijama, takav izvođač ne može imati jednak položaj u natječaju.

**Johan Klarić**: Ukoliko izvođač uredno izvrši ugovor, naručitelj mu je dužan izdati referencu, neovisno o vlastitom stavu prema izvođaču. Također, izvođač se u postupku javne nabave može pozivati na reference drugih naručitelja s područja cijele Republike Hrvatske, a ne isključivo iz Grada Delnica.

**Točka 3.**

Uvodno izlaganje imao je gradonačelnik Igor Pleše.

Vijećnik Davor Hilak dao je prijedlog na članak 4., stavak 3., točku 2., kojim bi se dosadašnji **Odbor za gospodarstvo i turistički razvoj** preimenovao u **Odbor za gospodarstvo, poljoprivredu, ruralni razvoj i turizam,** a slijedom tog prijedloga gradonačelnik Igor Pleše podnio je amandman kojim se predlaže preimenovanje Odbora kako bi se obuhvatila navedena izmjena.

Predsjednik Gradskog vijeća, Ivan Piškor, stavio je amandman na glasovanje.  
Amandman je jednoglasno prihvaćen od strane svih prisutnih vijećnika.

Na prijedlog vijećnika Davora Hilaka, gradonačelnik je podnio amandman kojim se članak 8. dopunjuje da Odbor za prostorno i prometno planiranje te okoliš, osim prometne infrastrukture, razmatra i pitanja vezana uz parkove, dječja igrališta i ostale javne površine.

Predsjednik Gradskog vijeća, Ivan Piškor, stavio je amandman na glasovanje.  
Amandman je jednoglasno prihvaćen od strane svih prisutnih vijećnika.

Gradsko vijeće jednoglasno sa 11 glasova ZA donosi Odluku o radnim tijelima Gradskog vijeća Grada Delnica.

**Točka 4.**

Uvodno izlaganje imao je gradonačelnik Igor Pleše.

U raspravi su sudjelovali vijećnica Dona Kontić, gradonačelnik Igor Pleše, vijećnici Ivica Knežević i Hrvoje Ljubobratović.

Gradsko vijeće sa 9 glasova ZA i 2 glasa PROTIV donosi Odluku o izmjenama i dopunama Odluke o prodaji robe izvan prodavaonica na području Grada Delnica.

**Točka 5.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Izvješće o izvršenju Programa održavanja komunalne infrastrukture za 2024. godinu.

**Točka 6.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Izvješće o izvršenju Programa građenja komunalne infrastrukture za 2024. godinu.

**Točka 7.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Izvješće o utrošku šumskog doprinosa u 2024. godini.

**Točka 8.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Izvješće o utrošku komunalne naknade u 2024. godini.

**Točka 9.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 11 glasova ZA donosi Izvješće o utrošku naknade za zadržavanje nezakonito izgrađenih zgrada u prostoru u 2024. godini.

**Točka 10.**

Uvodno izlaganje imao je gradonačelnik Igor Pleše.

U raspravi su sudjelovali vijećnik Davor Hilak, pročelnik Upravnog odjela za financije i projekte, Đulio Jusufi i vijećnik Ivica Knežević.

Gradsko vijeće jednoglasno sa 11 glasova ZA donosi Godišnji izvještaj o izvršenju Proračuna Grada Delnica za 2024. godinu.

**Točka 11.**

Nije bilo uvodnog izlaganja.

U raspravi su sudjelovali vijećnica Dona Kontić, gradonačelnik Igor Pleše i pročelnik Upravnog odjela za lokalnu samoupravu, društvene djelatnosti i opće poslove, Tomislav Mrle.

Gradsko vijeće jednoglasno sa 11 glasova ZA donosi Odluku o raspisivanju javnog poziva za isticanje kandidature za članove Savjeta mladih Grada Delnica.

Predsjednik konstatira da je ovime dnevni red iscrpljen te zaključuje sjednicu u 13,10 sati.

**Zapisnik napisala tajnica gradonačelnika**  **Predsjednik**

Marija Crnić Grgurić Ivan Piškor

KLASA: 024-03/25-01/6

URBROJ: 2170-6-5-5-25-3

Delnice, 09. srpnja 2025. godine