REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

**Gradonačelnik**

GRADSKO VIJEĆE GRADA DELNICA

n/r predsjednika Ivana Piškora

Temeljem članka 48. stavka 1. Zakona o lokalnoj i područnoj (regionalnoj) samoupravi prosljeđujem Gradskom vijeću Grada Delnica na znanje i prihvaćanje prijedlog

**Prijedlog izmjena i dopuna Odluke o stipendijama Grada Delnica**

|  |  |
| --- | --- |
| **Materijal izradila**  **Savjetnica za društvene djelatnosti** | **Gradonačelnik** |
| Martina Petranović, prof. | Igor Pleše, univ.spec.oec. |

Delnice, kolovoz 2025.

Temeljem članka 35. Zakona o lokalnoj i područnoj (regionalnoj) samoupravi („Narodne novine“ broj 31/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članaka 18. i 40. Statuta Grada Delnica („Službene novine Grada Delnica“ broj 2/21) Gradsko vijeće Grada Delnica na sjednici održanoj ?? rujna 2025. godine donosi

**IZMJENE I DOPUNE ODLUKE O STIPENDIJAMA GRADA DELNICA**

**Članak 1.**

U Odluci o stipendijama Grada Delnica („Službene novine Grada Delnica“ 6/23) članak 4. stavak 3. mijenja se i glasi: „Pod pojmom student, u smislu ove Odluke, podrazumijeva se student koji pohađa redoviti studij (stručni prijediplomski studij, stručni diplomski studij, sveučilišni preddiplomski studij, sveučilišni diplomski studij, sveučilišni integrirani preddiplomski i diplomski studiji) u Republici Hrvatskoj ili izvan Republike Hrvatske.“

**Članak 2.**

(1) U članku 5. alineja 2. mijenja se i glasi:

„- koji pohađa doktorski studij ili sveučilišni specijalistički studij“

(2) U članku 5. alineja 5. se mijenja i glasi: „- student koji je u prethodnoj akademskoj godini položio sve obaveze određenog studija osim završnog ispita, a u tekućoj akademskoj godini još treba samo predati i obraniti diplomski rad“

(3) U članku 5. alineja 6. se mijenja i glasi: „- koji su u prethodnoj godini ostvarili manje 55 ECTS bodova.“

**Članak 3.**

(1) U članku 6. točki 1.2., poglavlju *1. Opći uspjeh za učenike*, stavku 2. tekst prije tablice mijenja se i glasi: „Za učenike prvog razreda srednje škole (ovisno o upisanom programu) gdje se prema navedenoj tablici boduje prosjek svjedodžbi 7. i 8. razreda osnovne škole, pod uvjetom da u oba razreda mora ostvariti minimalni niže propisani prosjek.“

(2) U članku 6. točki 1.2., poglavlju *3. Paralelno pohađanje dvije škole* riječi: „uz srednju školu“ brišu se.

(3) U članku 6. točki 1.2., poglavlju *5. Sudjelovanje i uspjeh na natjecanjima* u tablici nakon riječi „županijsko“ dodaju se riječi „i međužupanijsko“

(4) U članku 6. točki 1.2., poglavlju *7. Dodatne aktivnosti* u stavku 3. riječi: „registrirane na području Grada, iznimno sjedište udruge može biti i izvan područja Grada ukoliko takva udruga ne djeluje na području Grada. Kandidat“ brišu se.

(5) U članku 6. točki 1.3. dodaje se stavak 2. koji glasi: „Za studente se rang lista sastoji od dva dijela i to jedan za studente prve godine, a drugi za studente druge i viših godina studija.“

(6) U članku 6. točki 2.1. nakon riječi „studente“ dodaju se riječi: „,a prednost ima kandidat s većim prosjekom ocjena“

(7) U članku 6. točki 2.3. poglavlju *1. Obiteljske materijalne prilike* stavku 1. tablica prihoda se mijenja i glasi:

|  |  |
| --- | --- |
| PRIHODI | BODOVI |
| do 225,00 | 80 |
| 225,01 do 300,00 | 60 |
| 300,01 do 375,00 | 40 |
| 375,01 do 450,00 | 20 |

(8) U članku 6. točki 2.3. poglavlju *1. Obiteljske materijalne prilike* stavku 3. brojka „300,00“ se mijenja i glasi: „450,00“.

(9) U članku 6. točki 2.3. poglavlju *4. Zdravstveno stanje članova domaćinstva* riječi: „Mirovinskog osiguranja“ mijenjaju se i glase: „nadležnog državnog tijela“.

(10) U članku 6. točki 3.1. stavku 1. nakon riječi „Grada.“ dodaju se riječi: „Iznimno kandidati mogu biti članovi neke druge udruge, ukoliko takva aktivno ne djeluje na području Grada.“

(11) U članku 6. točki 3.2. stavku 2. nakon riječi „ocjena.“ dodaju se riječi: „Rang lista kandidata slaže na način da se od svakog sporta uzima prvi najbolji kandidat po broju bodova, a tek nakon što se rangiraju najbolji iz svakog prijavljenog sporta, na red dolaze kandidati s drugim najboljim rezultatom u svom sportu i tako dalje.“

(12) U članku 6. točki 3.3. poglavlju *1. Postignuti sportski rezultati* nakon riječi „županijsko“ dodaju se riječi „i međužupanijsko“, riječ „Olimpijada“ mijenja se i glasi: „Olimpijske igre“, a riječi: „boduje se samo najbolji“ mijenjaju se i glase: „boduju se najbolja tri“.

(13) U članku 6. točki 3.3. poglavlju *1. Postignuti sportski rezultati* dodaje se stavak 2. koji glasi: „Potvrdu o najboljih 8 kandidatovih postignutih rezultata, navedenih u prethodnom stavku, daje udruga te svojim potpisom jamči za njihovu istinitost.“

(14) U članku 6. točki 3.4. stavak 2. mijenja se i glasi: „Iznimno, ako se ne prijavi dovoljan broj kandidata ili ostane neraspoređenih novčanih sredstava, stipendija se može dodijeliti dvama ili više kandidata iz iste sportske udruge.“

(15) U članku 6. točki 3.4. stavku 3. riječi: „Povjerenstvo može od udruge zatražiti da se pismeno očituje o tome koji je kandidat perspektivniji“ mijenjaju se i glase: „prednost će imati kandidat s boljim prosjekom ocjena.“

(16) U članku 6. u naslovu 4. KRITERIJI ZA DOBIVANJE STIPENDIJA ZA DEFICITARNA ZANIMANJA ZA STUDENTEnakon riječi „STUDENTE“ dodaju se riječi: „I UČENIKE SREDNJIH ŠKOLA“

(17) U članku 6. točki 4.2. prije stavka 1. dodaje se novi stavak 1. koji glasi:

„Pravo na podnošenje zahtjeva za dodjelu stipendije ima redoviti učenik srednje škole (u daljnjem tekstu: učenik) koji ispunjava sljedeće uvjete:

–  da je učenik srednje škole koji se obrazuje za deficitarno zanimanje,

– da mu je postignuti opći uspjeh u 7. i 8. razredu osnovne škole odnosno prethodnom razredu srednje škole najmanje 3,00.“

(18) U članku 6. točki 4.2. dosadašnji stavak 1. postaje stavak 2.

(19) U članku 6. točki 4.3. stavak 2. mijenja se i glasi:

„2. Upisan razred srednje škole ili godina sveučilišnog ili stručnog studija

- učenik 1. razreda i student 1. godine preddiplomskog ili integriranog studija = 2 boda

- učenik 2. razreda i student 2. godine preddiplomskog ili integriranog studija = 4 boda

- učenik 3. razreda i student 3. ili više godine preddiplomskog ili 3. godine integriranog studija = 6 bodova

- učenik 4. razreda i student 1. godine diplomskog ili 4. godine integriranog studija = 8 bodova

- učenik 5. razreda i student 2. godine diplomskog ili 5. ili više godine integriranog studija =10 bodova.„

**Članak 4.**

U članku 7. stavku 3. riječi: „objavljuje se u lokalnom dnevnom tisku“ mijenjaju se i glase: „daje se putem lokalnih medija“.

**Članak 5.**

Ova Odluka stupa na snagu osmoga dana od dana objave u “Službenim novinama Grada Delnica”.

KLASA: 604-01/23-01/01

URBROJ: 2170-6-5-3-25-4

Delnice, ?? rujna 2025. godine

Gradsko vijeće Grada Delnica

Predsjednik

Ivan Piškor

**OBRAZLOŽENJE**

Izmjenama i dopunama Odluke se ispravljaju i pobliže definiraju neke nedoumice koje su uočene u provođenju prethodnih natječaja od kad je osnovna Odluka donesena.

**Člancima 1. i 2.** ispravljaju se nazivi vrsta studijskih programa.

Zatim, prema Bolonjskom procesu ne postoji***apsolventska godina***, iako se taj termin zadržao pa se još uvijek redovito može čuti. Student apsolvent položio je, dakle, sve obaveze određenog studija osim završnog ispita, odnosno još treba predati i obraniti diplomski rad. Proces upisa apsolventske godine jednak je upisu u više godine, što propisuje svaki fakultet za sebe. Budući da bolonjski sustav tretira apsolventsku godinu kao ponavljanje godine, student snosi troškove, a time smatramo da ne treba za to biti stipendiran.

Pobliže se definira tzv „pad godine“ odnosno „redovni upis“ sljedeće godine studiranja. Prema Zakonu o visokom obrazovanju pravo na subvencioniranje školarine u cijelosti iz državnog proračuna imaju, između ostalog, studenti koji ostvare najmanje 55 ECTS-a. Javna sveučilišta općim aktima propisuju pitanje plaćanja školarine za one studente koji ne ostvaruju uvjete subvencioniranja troškova iz državnog proračuna. Nastavno na navedeni Zakon, propisanih 55 ECTS-a su uzeti kao referentna točka za dobivanje stipendije kao „redovan upis“ sljedeće godine studija.

U **Članku 3.** pobliže se definiraju uvjeti za dobivanje stipendije, a koji su u radu utvrđeni kao nedovoljno točno definirani, netočno definirani i slično.

Crvenim su označene izmjene i dopune kako bi trebale glasiti:

|  |  |
| --- | --- |
|  | **STIPENDIJE ZA NADARENE UČENIKE SREDNJIH ŠKOLA I STUDENTE** |
| *1* | *1. Opći uspjeh za učenike*  (1) Uspjeh učenika se ocjenjuje na temelju općeg uspjeha iz prethodne godine na dvije decimale.  (2) Za učenike prvog razreda srednje škole (ovisno o upisanom programu) gdje se prema navedenoj tablici boduje prosjek svjedodžbi 7. i 8. razreda osnovne škole, pod uvjetom da u oba razreda mora ostvariti minimalni niže propisani prosjek. |
| *2* | *3. Paralelno pohađanje dvije škole*  Učenici koji ~~uz srednju školu~~ pohađaju dvije srednje škole, odnosno srednju i osnovnu glazbenu školu dobivaju dodatnih 20 bodova. |
| *3* | |  |  |  |  | | --- | --- | --- | --- | | NATJECANJA POJEDINAČNA (GRUPNA odnosno EKIPNA) | | | | |  | MEĐUNARODNO | DRŽAVNO | ŽUPANIJSKO I MEĐUŽUPANIJSKO | | I. mjesto | 50 (45) | 35 (30) | 20 (15) | | II. mjesto | 45 (40) | 30 (25) | 15 (10) | | III. mjesto | 40 (35) | 25 (20) | 10 (5) | | Sudjelovanje | 35 (30) | 20 (15) | 5 (3) | |
| *4* | (3) ***Članstvo u udruzi***  Kandidatu koji je aktivni član udruge ~~registrirane na području Grada, iznimno sjedište udruge može biti i izvan područja Grada ukoliko takva udruga ne djeluje na području Grada. Kandidat~~ za članstvo u jednoj udruzi dobiva 5 bodova, a za članstvo u svakoj sljedećoj još po 1 bod. |
| *5* | **Točka 1.3.**  (1) Ukoliko se dogodi da dva ili više kandidata imaju isti broj bodova prednost će se dati kandidatu koji ima više bodova na temelju uspjeha u školi/fakultetu, odnosno većeg prosjeka uspjeha na dvije decimale. Ukoliko imaju isti uspjeh u školi/fakultetu, prednost će se dati onome koji je ostvario dodatne bodove iz prvog kriterija kako su redom navedeni.  (2) Za studente se rang lista sastoji od dva dijela i to jedan za studente prve godine, a drugi za studente druge i viših godina studija. |
|  | **SOCIJALNE STIPENDIJE ZA UČENIKE SREDNJIH ŠKOLA I STUDENTE** |
| *6* | **Točka 2.1.**  U obitelji s dvoje ili više djece koja ispunjavaju uvijete za dodjelu socijalnih stipendija mogu se odobriti najviše dvije stipendije. Ova se odredba odnosi i na učenike i na studente, a prednost ima kandidat s većim prosjekom ocjena. |
| *7 i 8* | *1. Obiteljske materijalne prilike*  (1) Obiteljske materijalne prilike ocjenjuju se na osnovi prosječnog mjesečnog prihoda po članu domaćinstva u prvih 6 mjeseci tekuće godine i to na sljedeći način:   |  |  | | --- | --- | | PRIHODI | BODOVI | | do 225,00 | 80 | | 225,01 do 300,00 | 60 | | 300,01 do 375,00 | 40 | | 375,01 do 450,00 | 20 |     (2) Mjesečni prihod utvrđuje se na osnovi potvrde o prihodima svih članova domaćinstva u prvih 6 mjeseci tekuće godine (prihodi po osnovi rada, od mirovine, dječji doplatak, alimentacija i svi ostali prihodi).  (3) Molba za dodjelu stipendija neće se uopće razmatrati ukoliko prosjek prihoda prelazi iznos od 450,00 eura. |
| *9* | *4. Zdravstveno stanje članova domaćinstva*  U domaćinstvu u kojoj postoji član čija je invalidnost veća od 70%, što se dokazuje rješenjem nadležnog državnog tijela ili član kojemu je potrebna tuđa pomoć za osiguravanje osnovnih životnih potreba, kandidat dobiva 20 bodova. |
|  | **SPORTSKE STIPENDIJE ZA UČENIKE OSNOVNIH I SREDNJIH ŠKOLA I STUDENTE** |
| *10* | **Točka 3.1.**  (1) Učenici osnovnih i srednjih škola i studenti koji se kandidiraju za sportsku stipendiju moraju biti članovi sportske udruge čije je sjedište na području Grada. Iznimno kandidati mogu biti članovi neke druge udruge, ukoliko takva aktivno ne djeluje na području Grada. |
| *11* | (2) Da bi kandidat mogao dobiti stipendiju mora sakupiti najmanje 20 bodova, a koji se odnose na zbroj svih navedenih kriterija, osim prosjeka ocjena. Rang lista kandidata slaže na način da se od svakog sporta uzima prvi najbolji kandidat po broju bodova, a tek nakon što se rangiraju najbolji iz svakog prijavljenog sporta, na red dolaze kandidati s drugim najboljim rezultatom u svom sportu i tako dalje. |
| *12 i 13* | (1) *1. Postignuti sportski rezultati* unazad 12 mjeseci od mjeseca raspisivanja natječaja, a da je natjecanje službeno evidentirano u kalendaru nadležnoga saveza, kako slijedi:   |  |  |  |  |  | | --- | --- | --- | --- | --- | | Natjecanje | 1.mjesto | 2.mjesto | 3.mjesto | sudjelovanje | | Županijsko i međužupanijsko | 20 bodova | 10 bodova | 5 bodova | - | | Državno | 50 bodova | 40 bodova | 30 bodova | 5 bodova | | Međunarodno  (uz sudjelovanje najmanje 5 država) | 70 bodova | 60 bodova | 50 bodova | 20 bodova | | Olimpijske igre, Svjetsko ili Europsko | 100 bodova | 90 bodova | 80 bodova | 50 bodova |   Ukoliko kandidat ima više postignutih rezultata punim brojem bodova boduju se najbolja tri, a za narednih najboljih 5 postignutih rezultata (iz navedene tablice) kandidatu se dodjeljuju po 2 boda.  (2) Potvrdu o najboljih 8 kandidatovih postignutih rezultata, navedenih u prethodnom stavku, daje udruga te svojim potpisom jamči za njihovu istinitost. |
| *14 i 15* | **Točka 3.4.**  (1) Iz jedne sportske udruge može se kandidirati više kandidata, ali stipendija se može dodijeliti samo jednom.  (2) Iznimno, ako se ne prijavi dovoljan broj kandidata ili ostane neraspoređenih novčanih sredstava, stipendija se može dodijeliti dvama ili više kandidata iz iste sportske udruge.  (3) U slučaju da dva kandidata iz jedne udruge imaju jednak broj bodova, prednost će imati kandidat s boljim prosjekom ocjena. |
| *16* | **4. KRITERIJI ZA DOBIVANJE STIPENDIJA ZA DEFICITARNA ZANIMANJA ZA STUDENTE I UČENIKE SREDNJIH ŠKOLA** |
| *17 i 18* | **Točka 4.2.**  (1) Pravo na podnošenje zahtjeva za dodjelu stipendije ima redoviti učenik srednje škole (u daljnjem tekstu: učenik) koji ispunjava sljedeće uvjete:  –  da je učenik srednje škole koji se obrazuje za deficitarno zanimanje,  – da mu je postignuti opći uspjeh u 7. i 8. razredu osnovne škole odnosno prethodnom razredu srednje škole najmanje 3,00.  (2) Pravo na podnošenje zahtjeva za dodjelu stipendije ima redoviti student (u daljnjem tekstu: student) koji ispunjava sljedeće uvjete:  –  da je student sveučilišnog ili stručnog studija na kojem se obrazuje za deficitarno zanimanje,  –  da nije stariji od 27 godina do dana objave javnog natječaja,  – da je postigao opći uspjeh u prethodna dva razreda srednje škole sa srednjom ocjenom od najmanje 3,00 ukoliko se radi o studentu prve godine studija,  –  da je postigao opći uspjeh u prethodnoj godini studija sa srednjom ocjenom od najmanje 3,00 i najmanje 55 ECTS bodova, ukoliko se radi o studentu druge ili više godine studija. |
| *19* | 2. Upisan razred srednje škole ili godina sveučilišnog ili stručnog studija  - učenik 1. razreda i student 1. godine preddiplomskog ili integriranog studija = 2 boda  - učenik 2. razreda i student 2. godine preddiplomskog ili integriranog studija = 4 boda  - učenik 3. razreda i student 3. ili više godine preddiplomskog ili 3. godine integriranog studija = 6 bodova  - učenik 4. razreda i student 1. godine diplomskog ili 4. godine integriranog studija = 8 bodova  - učenik 5. razreda i student 2. godine diplomskog ili 5. ili više godine integriranog studija =10 bodova. |

Dodana je mogućnost dodjele stipendija za deficitarna zanimanja za srednjoškolske programe, obzirom su do sada stipendije za deficitarna zanimanja mogli dobiti samo studenti.

U **Članku 4.** briše se obveza objavljivanja obavijesti o raspisivanju natječaja u lokalnom dnevnom tisku jer se obavijest koja glasi: „*Raspisuje se Natječaj za dodjelu stipendija Grada Delnica za školsku/akademsku godinu 2024./2024. Cjelokupan tekst natječaja moguće je pročitati na oglasnoj ploči Grada Delnica, kao i na službenoj mrežnoj stranici Grada* [*www.delnice.hr*](http://www.delnice.hr)*. Sva potrebna dokumentacija može se dobiti u Odjelu gradske uprave za lokalnu samoupravu, društvene djelatnosti i opće poslove i na službenoj mrežnoj stranici Grada. Zamolbe se predaju zaključno s danom* ***xx.yy.zz. godine****.*“ plaća oko 120 eura, a u Delnicama se dnevno proda svega nekoliko primjeraka tiskanih novina. Tekst natječaja se kao i uvijek do sada objavljuje na službenoj mrežnoj stranici Grada, oglasnoj ploči i podijeli na Facebook stranici, a obavijest o raspisivanju natječaja, kao i do sada, dat će se na Radiju Gorski kotar.

|  |  |
| --- | --- |
| **Sudjelovanje u savjetovanju sa zainteresiranom javnošću o nacrtu općeg akta** | |
| Prijedlog  **IZMJENA I DOPUNA ODLUKE O STIPENDIJAMA GRADA DELNICA** | |
| **Grad Delnice** | |
| ***Početak savjetovanja: 12.8.2025.*** | ***Završetak savjetovanja: 25.8.2025.*** |

U javnom savjetovanju pristigli su 25. kolovoza 2025. godine prijedlozi vijećnika Davora Hilaka i Ivane Pečnik Kastner, a mišljenje i obrazloženje prihvaćanja ili ne prihvaćanja prijedloga daje se u tablici:

|  |  |
| --- | --- |
| **Prijedlozi vijećnika** | **Obrazloženje (ne)prihvaćanja** |
| U članku 6. točki 1.2., poglavlju *7. Dodatne aktivnosti* u stavku 3. riječi: „registrirane na području Grada, iznimno sjedište udruge može biti i izvan područja Grada ukoliko takva udruga ne djeluje na području Grada. Kandidat“ brišu se.  Predlažemo da članak ostaje nepromijenjen – mišljenja smo da je potrebno poticati korisnike stipendija na aktivan rad u udrugama koje djeluju na području Grada Delnica i na taj način daju svoj doprinos Gradu. | Učenici i studenti su često članovi udruga u mjestu školovanja, a kakve nerijetko i ne postoje na području Grada Delnica. Aktivan rad u bilo kojoj udruzi ne bi se trebao manje vrednovati, bez obzira na sjedište udruge.  *Prijedlog se ne usvaja.* |
| U članku 6. točki 2.1. predlažemo izmjene koje bi trebale glasiti:  U obitelji sa više djece koja ispunjavaju uvjete za dodjelu socijalnih stipendija sva djeca koja pohađaju srednju školu ili su studenti ukoliko zadovoljavaju uvjete mogu dobiti stipendije | Ukoliko obitelj ima npr. petero djece, moglo bi se dogoditi da sve godišnje socijalne stipendije otiđu u istu obitelj, čime bi se njihovo imovinsko stanje znatno popravilo, dok bi svi ostali kandidati ostali zakinuti.  *Prijedlog se ne usvaja.* |
| U članku 6. točki 2.3. poglavlju *1. Obiteljske i materijalne prilike* , stavak (1)  - predlažemo povećanje iznosa min. prihoda po članu na 450,00 eura i prilagoditi tablicu od min. 300,00 eura do max. 450,00 eura.  Razlog povećanja je usklađivanje sa minimalnim iznosom dječjeg doplatka, koji prema podacima za 2024. godinu, iznosi 30,90 eura po djetetu i namijenjen je obiteljima s mjesečnim dohotkom kućanstva između 441,45 i 618,02 eura po članu. | *Prijedlog se usvaja.* |
| U članku 6. točki 2.3. poglavlju *1. Obiteljske i materijalne prilike* ,stavak (3)  - predlažemo da glasi : „ Molba za dodjelu stipendija neće se uopće razmatrati ukoliko prosjek prihoda prelazi iznos od 450 eura“. | *Prijedlog se usvaja.* |
| U članku 6. točki 3.1. stavku 1. nakon riječi „Grada.“ dodaju se riječi:  - „Iznimno kandidati mogu biti članovi neke druge udruge, ukoliko takva aktivno ne djeluje na području Grada , a postižu se vrhunski sportski rezultati na državnoj i međunarodnoj razini“. | Podrazumijeva se, obzirom se bodovi za dobivanje stipendije i mogu ostvariti samo za vrhunske sportske rezultate na državnoj i međunarodnoj razini. Što je vidljivo iz tablice u točki 3.3. Odluke  *Nema potrebe za predloženim izmjenama.* |
| U članku 6. točki 3.1. stavku 2. alineja 3. predlažemo da se alineja ne briše:  - smatramo da se u protivnom gubi smisao dodjele stipendija za sportske rezultate kao i poticanja bavljenja sportom koji promiču ugled Grada Delnica i RH. | *Prijedlog se usvaja.* |
| U članku 6. točki 3.2. dodati novu stavku 5. koja glasi :  - U obzir za bodovanje uzimaju se sportska natjecanja na kojima je uz kandidata nastupilo najmanje 5 natjecatelja u istoj kategoriji.  - Smatramo da sportaši koji imaju veliku konkurenciju i oni koji u konkurenciji imaju npr. samo 2 natjecatelja nisu u istom položaju. | Odlukom je definirano da se boduju županijska, državna, međunarodna (uz sudjelovanje najmanje 5 država) te natjecanja još višeg ranga, koja su evidentirana u kalendaru nadležnog saveza. Mišljenja smo da su nacionalni sportski savezi, koji su članovi Hrvatskog olimpijskog odbora relevantni za određivanje razine natjecanja i imaju dovoljno profesionalno propisano koliko sudionika mora biti kako bi se neko natjecanje moglo proglasiti županijskim, međužupanijskim, državnim ili višim rangom.  *Prijedlog se ne usvaja.* |
| U članku 6. točki 3.4. stavak 3. mijenja se i glasi:  - “U slučaju da dva kandidata iz jedne udruge imaju jednaki broj bodova, prednost će se dati onom kandidatu koji ima više odrađenih natjecanja u sezoni „  – razlog promjene : smatramo da Odluka udruge može biti subjektivna. | Neki je kandidat zbog bolesti ili povrede mogao, npr. nakon osvajanja iznimnog rezultata, propustiti ostatak sezone, tako da se broj „odrađenih“ natjecanja nikako ne bi trebao uzimati kao relevantan podatak.  Udruga pak najbolje zna koji je njen član perspektivniji.  Zbog transparentnosti i preciznosti izmijenit će se da glasi:  U slučaju da dva kandidata iz jedne udruge imaju jednak broj bodova, prednost će se dati kandidatu s boljim prosjekom ocjena u školi.  *Prijedlog se ne usvaja.* |
| U članku 7. stavak 3. predlažemo da se : „,a obavijest o raspisivanju natječaja objavljuje se u lokalnom dnevnom tisku“ mijenja i glasi: ,,a obavijest o raspisivanju natječaja objavljuje se u lokalnim medijima“  - razlog promjene: Primjedba se odnosi na obavijest putem RGK zbog veće transparentnosti | *Prijedlog se usvaja.* |

KLASA: 604-01/23-01/01

URBROJ: 2170-6-5-3-25-3

U Delnicama, 27. kolovoza 2025. godine

Gradonačelnik

Igor Pleše, univ.spec.oec.