Obrazloženje

Izmjene Statuta vrše se iz slijedećih razloga:

1. Članak 36. stavak 3. mijenja se radi usklađivanja sa stvarnim stanjem (s obzirom da postoje tri mogućnosti podnošenja predstavki i pritužbi građana radi ekonomičnosti i praktičnosti miče se podnošenje pritužbi putem sandučića jer bi, s obzirom na tri ustrojena upravna tijela, trebalo postaviti i tri sandučića).
2. U članku 40. stavku 1. točka 11. briše se jer je Zakon o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi propisao da Pravilnik o ocjenjivanju službenika i namještenika više ne donosi predstavničko nego izvršno tijelo. Nastavno na navedeno, iz istog razloga se u članku 60. dodaje točka 31.
3. U članku 45. stavku 1. točki 4. zapravo se ne radi o izmjenama nego je vjerojatno omaškom izostavljen naziv grada te se ovim izmjenama to ispravlja.
4. Sukladno uputama nakon obavljenog nadzora upravne inspekcije članak 74. Statuta morao se uskladiti sa člankom 34. Zakona o službenicima i namještenicima u lokalnoj i područnoj (regionalnoj) samoupravi kojim je propisano da je službenik koji upravlja upravnim tijelom ili ustrojstvenom jedinicom odgovoran za vlastiti rad i rad službenika u upravnom tijelu ili ustrojstvenoj jedinici kojom upravlja.

SAVJETNICA ZA LOKALNU SAMOUPRAVU I OPĆE PRAVNE POSLOVE

Nikolina Ćuić Muhvić

Na temelju članka 35. stavka 1. točke 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 123/17, 98/19, 144/20) te članka 40. stavka 1. točke 1. Statuta Grada Delnica („Službene novine Grada Delnica“, broj 2/21), Gradsko vijeće Grada Delnica na 4. sjednici održanoj 02. listopada 2025. godine donosi

**STATUTARNU ODLUKU**

**O IZMJENAMA I DOPUNI STATUTA GRADA DELNICA**

**Članak 1.**

U Statutu Grada Delnica („Službene novine Grada Delnica“, broj 2/21) članak 36. stavak 3. mijenja se i glasi:

„Ostvarivanje prava iz stavka 1. ovog članka osigurava se ustanovljavanjem knjige pritužbi te neposrednim komuniciranjem s ovlaštenim predstavnicima tijela Grada. Predstavke i pritužbe mogu se podnijeti i elektroničkim putem.“

**Članak 2.**

U članku 40. stavku 1. točka 11.: „briše se.“

**Članak 3.**

U članku 45. stavku 1. točka 4. mijenja se i glasi:

„-ako mu prestane prebivalište s područja Grada Delnica, danom prestanka prebivališta.“

**Članak 4.**

U članku 60. stavku 1. dodaje se točka 31. koja glasi:

„Donosi Pravilnik o ocjenjivanju službenika i namještenika.“

**Članak 5.**

Članak 74. mijenja se i glasi:

„Službenik koji upravlja upravnim tijelom ili ustrojstvenom jedinicom odgovoran je za vlastiti rad i rad službenika u upravnom tijelu ili ustrojstvenoj jedinici kojom upravlja.“

**Članak 6.**

Ova Statutarna odluka o izmjenama i dopuni Statuta Grada Delnica stupa na snagu osmog dana od dana objave u „Službenim novinama Grada Delnica.“

KLASA: 012-03/21-01/1

URBROJ: 2170-6-5-4-25-2

U Delnicama, 02. listopada 2025. godine

GRADSKO VIJEĆE GRADA DELNICA

Predsjednik

Ivan Piškor

Republika Hrvatska

Primorsko-goranska županija

**GRAD DELNICE**

Trg 138. brigade HV 4

**KOMISIJA ZA STATUT, POSLOVNIK I NORMATIVNU DJELATNOST**

Delnice, 16. rujna 2025. godine

**Z A P I S N I K**

sa 2. sjednice Komisije za Statut, Poslovnik i normativnu djelatnost, održane 16. rujna 2025. godine, u 11.00 sati, u službenim prostorijama Grada.

**Prisutni:** Ivica Knežević, predsjednik komisije, Dona Kontić, članica i Johan Klarić, član komisije;

**Ostali prisutni:** Nikolina Ćuić Muhvić, dipl. iur., Savjetnica za lokalnu samoupravu i opće poslove;

Predsjednik Komisije je otvorio sjednicu, utvrdio da su sjednici nazočni svi članovi, čime su ispunjeni uvjeti za donošenje pravovaljanih odluka. Napomenuo je da je sjednici nazočna i gospođa Nikolina Ćuić Muhvić, dipl. iur., Savjetnica za lokalnu samoupravu i opće poslove, kako bi dala potrebna pojašnjenja, ako će to biti potrebno, na prijedlog Statutarne Odluke o izmjenama i dopunama Statuta Grada Delnica; Pitao je članove Komisije da li imaju dopune dnevnog reda, kao i primjedbi na predloženi, na što su odgovorili negativno, nakon čega je predložio da se usvoji

**DNEVNI RED:**

1. **Verifikacija zapisnika sa 1. sjednice Komisije za Statut, Poslovnik i normativnu djelatnost** (izvjestitelj: Ivica Knežević);
2. **Davanje mišljenja na prijedlog Statutarne Odluke o izmjenama i dopunama Statuta Grada Delnica** (izvjestitelj: Ivica Knežević);
3. **Razno;**

što su članovi Komisije učinili jednoglasno.

**Ad-1./ Verifikacija zapisnika sa 1. sjednice Komisije za Statut, Poslovnik i normativnu djelatnost** (izvjestitelj: Ivica Knežević);

Nakon kratkog uvodnog izlaganja predsjednika, Komisija je jednoglasno donijela sljedeći

**ZAKLJUČAK**

**1. Verificira se zapisnik sa 1. sjednice Komisije za Statut, Poslovnik i normativnu djelatnost, od 07. srpnja 2025. godine.**

**2. Zapisnik sa 1. sjednice Komisije za Statut, Poslovnik i normativnu djelatnost sastavni je dio ovog zaključka.**

**Ad-2/ Davanje mišljenja na prijedlog Statutarne Odluke o izmjenama i dopunama Statuta Grada Delnica (izvjestitelj: Ivica Knežević);**

Nakon kratkog uvodnog izlaganja predsjednika, analizirana je i komentirana predložena Statutarna Odluka o izmjenama i dopunama Statuta Grada Delnica, nakon čega je Komisija jednoglasno donijela sljedeći

**ZAKLJUČAK**

**1. Komisija za Statut, Poslovnik i normativnu djelatnost ocjenjuje da je predložena Statutarna Odluka o izmjenama i dopunama Statuta Grada Delnica sukladna s važećim zakonskim i pod zakonskim aktima, kao i aktima Grada Delnica te daje suglasnost na predloženi akt.**

**2. Ovaj zaključak se dostavlja Gradskom vijeću Grada Delnica.**

**Ad-3/ Razno;**

Budući pod ovom točkom nije bilo tema za raspravu, predsjednik komisije je zaključio 2. sjednicu.

Dovršeno u 11,30 sati.

Predsjednik

Ivica Knežević, dipl. iur.